runetrust/blame-folketinget-dk huggingface dataset:
Ole Sohn (SF), 2012-03-13:
Jeg takker for de positive tilkendegivelser om lovforslaget og skal gøre opmærksom på, at det centrale i lovforslaget jo er, at vi genindfører den dispensationsmulighed, der var i lukkeloven frem til den seneste revision, sådan at der gives mulighed for, at der ved særlige lejligheder kan holdes åbent.
Aage Frandsen (SF), 2003-02-05:
Det, der er afgørende ved en folkeskole, er, at den er god, engagerende, har engagerede lærere, der er rummelige, har en dygtig skoleledelse, sådan at man kan fremme de kreative og skabende tendenser, der er hos børn, og som man da heldigvis ikke som voksen kan fratage dem.
Tom Behnke (FRI), 1999-11-18:
Derfor skal der være en stor effektivitet, ellers ryger medarbejderne ud til fordel enten for nogle andre medarbejdere, eller man sætter maskiner til at løse opgaverne. Så spørgsmålet om et rummeligt arbejdsmarked er en lang og stor debat, som vi formentlig kan tage og bygge yderligere ud en anden dag.
Christine Antorini (S), 2018-02-23:
Men noget af det, der ligger i sprogcentrene – det er jo også noget af den rådgivning, jeg kan se at Dansk Folkeparti har fået i forbindelse med udarbejdelsen af beslutningsforslaget – er jo, at der er fagterminologier, hvor det er vigtigt, at vi finder ud af, hvad vi kalder det på dansk, sådan at vi taler om det samme.
Søren Egge Rasmussen (EL), 2020-01-14:
Det, som jeg har hørt, er, at der er nogle af dem, der er kommet frem til, at man kan reducere endnu mere på de sprøjtemidler, man bruger samlet set, fordi man arbejder med en sund jord, som sådan set får det bedre, således at man kan have en bedre drift og kan skrue meget ned for de sprøjtegifte, som man bruger.
Benny Engelbrecht (S), 2014-05-13:
Den nye antihomoseksualitetslov i Uganda er uacceptabel og i strid med menneskerettighederne, og derfor har Danmark også ageret aktivt og kritisk. Som ministeren allerede har redegjort for, har Danmark bl.a. reageret direkte over for Ugandas premierminister og regering og flyttet 47 mio. kr. af den danske udviklingsbistand fra staten til civilsamfundet og de særligt udsatte grupper.
Jens Rohde (RV), 2020-01-07:
Det er jo en kendt sag, at Dansk Folkeparti siden 2001 har haft en markant indflydelse på dansk politik – fuld respekt for det – og der har man haft adskillige lejligheder til at afsætte de nødvendige ressourcer til det, man nu gerne vil, og man har også gjort det af flere omgange.
Mariann Fischer Boel (V), 2003-01-15:
Så jeg synes, at hr. Keld Albrechtsens behjertede forsøg på at tegne et billede af en fødevarekontrol, der er fuldstændig ude af hænderne på ministeriet og på ministeren, er fuldstændig fejlagtigt. Men vi får lejlighed til at drøfte det her på et senere tidspunkt, for der skal også være et samråd i Udvalget for Fødevarer, Landbrug og Fiskeri.
Pernille Frahm (SF), 2007-02-23:
Men der er selvfølgelig nogle justeringer af det, som vi godt kunne tænke os at bidrage med, og jeg har en række punkter, som jeg synes man ikke kan undgå at komme ind på i forbindelse med forslaget, fordi det vedrører så mange væsentlige ting i forbindelse med de allermest udsatte børns rettigheder og muligheder.
Kristian Jensen (V), 2005-03-16:
Jeg vil ikke afsværge, at der kan stilles enkeltsager op, eksempler på personer, hvor der, på trods af at de er på kontanthjælp, stadig væk vil være en god begrundelse for også at bede dem om, mens de er på kontanthjælp, at betale af på deres gæld, men det vil være særtilfælde og enkelttilfælde.
Nicolai Wammen (S), 2003-05-08:
Jeg vil bare spørge: Er det Det Konservative Folkepartis virkelighedsopfattelse på en dag, hvor vi har fået at vide, at der bare på en måned er kommet 3.100 mennesker mere ud i arbejdsløshed, og hvor den faktiske ledighed er steget med 17 pct. det seneste år?
Zenia Stampe (RV), 2022-04-26:
For der er jo desværre den sådan lidt uheldige sammenhæng, at det kan være ordførere på nogle helt andre områder, der træffer nogle beslutninger, og at det så lige pludselig er politikere ude i regionerne eller miljøordførere, der så skal tage stilling til konsekvenserne i forhold til de råstoffer, som man har behov for qua de beslutninger, som altså er truffet i et helt andet regi.
Jane Heitmann (V), 2012-05-15:
Og Gymnasieskolernes Rektorforening skriver: »Vi mener derfor godt, at skolerne inden for de nuværende lovgivningsmæssige rammer kan sikre restriktive rygepolitikker – og ser derfor ikke lovændringen som nødvendig.« For det første er det allerede forbudt for eleverne at ryge indendørs på gymnasierne, og for det andet kan gymnasierne godt selv finde ud af at tage ansvar og gennemføre yderligere stramninger.
Per Clausen (EL), 2010-11-19:
Man kan selvfølgelig godt sige, at regeringen og flertallet i Folketinget i forvejen har fuldstændig styr på regionernes økonomi og også går ind og blander sig meget håndfast i, hvordan pengene skal bruges, både når det er sygehusinvesteringer, og når det handler om, at de skal leve op til forskellige handlingsplaner.
Brian Mikkelsen (KF), 2003-04-03:
Det er nogle af de spørgsmål, vi skal have afklaret. Spørgerne beder mig således redegøre for, hvordan konsulentrapporterne harmonerer med medieaftalens forudsætninger om en snarlig digitalisering af sendenettet og TV 2-regionernes etablering af et regionalt baseret netværk.
Morten Bødskov (S), 2009-09-08:
Så kan vi ikke bare uden at bevæge os ud i det helt voldsomme få en garanti fra De Konservative for, at det, som man er klar til, altså at diskutere efterlønnen og dagpengene, holder man sig fra, og at man står fast på den aftale, som er lavet i Folketinget, og som jo har lagt rammerne for efterlønnen fast frem til i hvert fald 2019, hvor den reform, som vi har lavet, endelig træder i kraft?
Irene Simonsen (V), 2005-11-04:
Hvis fru Anne Baastrup efter debatten her læser, hvad jeg har sagt i mine taler, vil fru Anne Baastrup netop se, at jeg adskillige gange fremhæver, at store dele, ja, størsteparten af den gruppe udlændinge, der er i Danmark, er en stærk ressource, som vi har gavn og glæde af, og som jeg hilser velkommen, men at bekymringen stadig går på en lille gruppe, som ikke kan eller vil fatte, hvad demokrati er.
Naser Khader (KF), 2010-02-05:
Da den konservative retsordfører, hr. Tom Behnke, desværre ikke kan være her i dag, skal jeg på hans vegne sige følgende om beslutningsforslaget fra Socialistisk Folkeparti: Det Konservative Folkeparti kan ikke støtte beslutningsforslaget. De indsatte i de danske fængsler har med deres kriminalitet selv bedt om at komme i fængsel og må så tage konsekvensen af det.
Keld Albrechtsen (EL), 2002-12-11:
Dvs. at det her vil medføre, at vi får bygget en lang række boliger i Danmark, som de, der har brug for boligerne, de, der ønsker boligerne, ikke bliver glade for, ikke bliver tilfredse med, fordi de ikke har haft nogen indflydelse, men bagefter bliver tvunget til at overtage boligerne.
Lars Barfoed (KF), 2010-05-04:
Jeg synes, det er meget glædeligt, at Københavns Kommune nu har valgt at gå aktivt ind i løsningen af den her opgave, og jeg er glad for, at Københavns Kommune er med i det arbejde, som Rigspolitiet har sat gang i, så de kan bidrage til arbejdet med kommunens erfaringer på området.
Dan Jørgensen (S), 2019-12-03:
Jo, men det er klart, at vi gerne vil reducere med 70 pct. i Danmark, og det vil vi jo, ikke kun fordi vi står for en del af verdens udledninger – det gør vi – men isoleret set er det omkring 0,1 pct. af verdens udledninger af drivhusgasser, så det alene er jo ikke det, der redder klimaet.
Rasmus Stoklund (S), 2025-11-28:
Det er også derfor, jeg prøver at sige, at det her jo de facto er at indføre en slags fri indvandring i Danmark, altså hvis man afskaffer det, at man skal rette sig efter myndighedernes anvisninger, og siger: Værsgo, I har godt nok ikke lov til at være her, men tag I bare ud at finde jer en bolig og leve videre, som om intet var hændt.
Hardy Hansen (S), 1998-01-27:
var der fra borgerlig side i dag krævet lukning af Arbejdernes Landsbank. Derfor vil jeg gerne stille hr. Anders Fogh Rasmussen det spørgsmål, om ikke de indsigtsfulde mænd, som sidder i Den Danske Banks bestyrelse, har et kæmpe ansvar for de ting, der er foregået her.
Michael Aastrup Jensen (V), 2016-03-03:
Ved at flytte DIIS til Aarhus sker der en markant styrkelse af forskningsmiljøet i Aarhus, dels ved at der kommer en række nye stillinger til Aarhus, dels i forbindelse med at de største forskningstalenter fra Aarhus Universitet nu har muligheden for at blive i området i stedet for at være tvunget til at søge mod København for at forfølge en forskerkarriere.
Jeppe Kofod (S), 2002-04-18:
Jeg bliver nødt til at sige, at det er forunderligt, at samme dag, som det spanske EU-formandskab rejser sin kritik af Israel for den aggression mod palæstinensiske landsbyer, som vi så, så kommer den danske statsminister med dette svar: Jamen det er forståeligt og forklarligt, at man rykker ind på den måde.
Per Husted (S), 2018-05-03:
Det drejer sig om, at vi ikke vil acceptere, at det kan lade sig gøre at stikke af fra regningen, så at sige, altså at folk med skattegæld kan rejse til udlandet og bosætte sig, og at skattemyndighederne derfor så godt som ingen chancer har for at inddrive de penge, bl.a. fordi skattevæsenet ikke aner, hvor folk befinder sig.
Pia Olsen Dyhr (SF), 2010-01-22:
Men man kan måske kigge på andre elementer, man kan kigge på boligloven, man kan kigge på planloven, man kan kigge på skattelovgivningen for netop at lave en eller anden form for kompleks, som sikrer både de små specialbutikker, som vi alle sammen gerne vil bevare, samt måske også sikrer specialbutikkerne i mellemstore byer.
Villy Søvndal (SF), 2004-04-14:
Der synes jeg jo nok, det er bemærkelsesværdigt, at et menneske, der oven i købet er tilhænger af et af regeringspartierne, stemmer på det og er tilhænger af krigen, efterhånden ender i en samvittighedskonflikt, der er så stor, at han siger: Nu kan jeg ikke holde det ud længere.
Frank Jensen (S), 2000-03-29:
Det drejer sig jo altså om, at hvis der er konflikt mellem to EU-lande om fortolkningen af Romkonventionen, ja, så er det Domstolen, der her bliver kompetent til at foretage den konkrete præjudicielle fortolkning af konventionens bestemmelser dér, hvor der måtte være fortolkningskonflikt og tvist mellem lande.
Søren Egge Rasmussen (EL), 2020-04-23:
Det, som vi nu nedlægger i dag, er jo så den nuværende energispareindsats, som er blevet skældt meget ud, og der er også foregået nogle ting omkring hulmursisolering, og der er nogle, der har fået tilskud til at udskifte deres vinduer, som de alligevel ville have udskiftet, hvis ikke der havde været et tilskud.
Christian Wedell-Neergaard (KF), 2007-10-23:
Det er jo ikke så meget et spørgsmål om, hvem der udfører opgaven, men hvordan den bliver udført, og kommunalbestyrelsen skal hele tiden fokusere på bedst og billigst: at tingene gøres bedst og billigst, den bedst mulige kvalitet til den lavest mulige pris.
Nicolai Wammen (S), 2003-10-24:
Tværtimod vil vi gerne have ordnede forhold, så vi kan komme den stærke kritik, der har været rejst mod disse fondes sammensætning og de muligheder, der er for kammerateri, til livs - til gavn for landbruget, til gavn for forbrugerne og til gavn for den danske samfundsudvikling.
Anne Grete Holmsgaard (SF), 2002-03-13:
Nej, men det kunne jo så være, at det, vi skulle diskutere, var, hvordan de kunne komme til at bruge det i programplanlægningen, i stedet for at diskutere at man nedlægger noget, som man samtidig har sagt man godt vil diskutere om skal genopstå i en eller anden anden form i løbet af et par måneder.
Martin Lidegaard (RV), 2015-11-13:
Og derfor synes jeg, at langt det enkleste ville være at gøre det færdigt, også fordi jeg tror, vi må se i øjnene, at der kommer et nyt flertal på et tidspunkt, som så vil åbne kommissionen igen, og det kunne jo være, at Liberal Alliance kunne være den nøgle, der kunne samle et bredt flertal i Folketinget om, hvordan vi håndterer den her sag.
Finn Sørensen (EL), 2013-04-05:
Jeg kan tilslutte mig langt de fleste af de argumenter, som justitsministeren fremførte, og de argumenter, som ordførerne for regeringspartierne fremførte, og såmænd også de retspolitiske argumenter, som ordføreren fra Venstre fremførte, så jeg behøver ikke gennemgå hvert enkelt element i forslaget.
Peter Skaarup (DF), 2009-05-26:
Kommunerne har en bestemt økonomi at gøre godt med, og det kan godt være, de synes, livremmen er spændt lidt mere ind, end den var tidligere - for at sikre, at skatterne ikke stiger uafbrudt, som de gjorde under tidligere regeringer - men det, der bare er det afgørende, er, at indsatsen bliver gjort.
Morten Bødskov (S), 2012-11-22:
Sammenfattende om flerårsaftalen for Kriminalforsorgen kan jeg derfor sige, at aftalen indebærer en væsentlig opgradering af hjemsendelsesindsatsen, og det er min klare forventning, at de tiltag, der med aftalen iværksættes på området, vil medvirke til, at langt flere vil blive overført.
Pia Christmas-Møller (KF), 2002-05-30:
: Skal tilbuddet, som vi har fået fra Det Radikale Venstre, om at benytte et eventuelt spareprovenu fra aktiveringsrammen på grund af de indbyggede forligsbindinger, der er i forhold til Socialdemokratiet, forstås sådan, at Det Radikale Venstre ikke vil gennemføre en skattereform, medmindre Socialdemokratiet er med?
Ole Birk Olesen (LA), 2020-06-04:
Helt i modsætning til, hvad hr. Henning Hyllested, som er transportordfører for Enhedslisten, har fået fru Jette Gottlieb til at sige her fra talerstolen, så bruges der rigtig, rigtig mange penge i disse år på at gøre jernbanen bedre – også langt flere penge end de 10 pct. af transportarbejdet, som foregår på skinnerne, måske egentlig kan retfærdiggøre.
Morten Helveg Petersen (RV), 2008-02-27:
Af samme grund forsøger vi at få et svar fra Venstres ordfører på, om de pågældende rammeorganisationer gør et godt stykke arbejde, der gør, at man egentlig burde hæve deres bevillinger, eller om de gør et dårligt stykke arbejde, der gør, at man egentlig skulle skære i deres bevillinger.
Benny Engelbrecht (S), 2011-05-30:
Derfor må jeg også sige, at jeg synes, det er meget vigtigt i denne sammenhæng slå fast, at den lovtekniske gennemgang, vi havde på det her område, faktisk var et vigtigt arbejdsredskab, og derfor skal jeg også beklage, at Dansk Folkepartis ordfører ikke deltog mere aktivt i den gennemgang af lovforslaget.
Keld Albrechtsen (EL), 2003-11-13:
I dag må vi jo så konstatere efter at have fulgt udviklingen på SF's landsmøde med en tilslutning til fredsskabende angreb af militær art og hr. Morten Helveg Petersens stærkt militaristiske indlæg i dag, at Enhedslisten - desværre, må man konstatere - er det eneste parti her i Folketinget, som i dag fortsat repræsenterer den linje, der blev grundlagt i sin tid af Det Radikale Venstres »stifter« Viggo Hørup, og som har været videreført i årti efter årti af partier som Det Radikale Venstre, SF og Venstresocialisterne
Bjarne Laustsen (S), 2005-05-04:
Det, vi diskuterer, er spørgsmålet om, hvad årsagen er, når en virksomhed henvender sig bl.a. til nordjyske folketingsmedlemmer og til Magistraten i Aalborg, hvor virksomheden ligger, og siger, at de har et problem, og spørger, hvad vi egentlig har tænkt os at gøre ved det.
Peter Skaarup (DF), 2004-05-19:
i øvrigt også med mange andre lande, at levestandarden, altså niveauet for befolkningens levevilkår, er så utrolig lav, at de lynhurtigt vil blive en ekstrem stor konkurrent i forhold til at modtage overførsler, dels økonomiske via strukturfonde, dels via tilskud til landene som sådan.
Julie Skovsby (S), 2008-10-22:
Kan man ikke frygte, at det kommer til at gå, som det er gået med folkeskolerne, hvor vi også ved, at der er et stort behov for investeringer og renoveringer, og hvor der ikke bliver gjort noget ved de toiletter, der er så ulækre, at der er børn, der ikke går på toilettet en hel dag?
Susie Jessen (DD), 2025-01-09:
For hvis den her indsigelsesproces bliver mere mudret, end den er i forvejen, når der nu ikke kun er én indgang til By-, Land- og Kirkeministeriet, men flere indgange i de forskellige ressortministerier, så er jeg simpelt hen bange for, at det kommer til at skabe mere bureaukrati derude.
Keld Albrechtsen (EL), 2004-02-26:
Men jeg vil bare spørge hr. Eyvind Vesselbo: Hvis det nu er sådan, at der ligger et forslag, som går ud på at løse et problem, nemlig at noget kan komme ud af kontrol, og hr. Vesselbo mener, at der er noget med nogle datoer, der er grebet forkert an i det forslag, er det så ikke muligt i udvalget at lave tilpasninger af det forslag, formulere det sådan, at vi har et midlertidigt svinestop i en periode, f.eks. indtil vi ser de målinger, som ministeren henviser til der skal belyse forholdet, og om vi kan klare vandrammedirektivet og opfylde de ting?
Line Barfod (EL), 2010-04-26:
Så lige til det spørgsmål, hr. Eigil Andersen stillede et par gange og ikke fik svar på: Hvorfor mener ministeren, at der skal være forskel på de erstatninger, man får efter arbejdsskadeloven og efter erstatningsansvarsloven, når vi plejer at mene, at de skal følges nogenlunde ad?
Astrid Krag (S), 2014-11-11:
Det gør vi ved at udvide kredsen af yderkommuner fra 16 til 25, hvor borgere, som pendler, kan opnå et forhøjet befordringsfradrag, og det gør vi for lige præcis at støtte op om de mennesker, som vælger at blive boende i det, vi kalder yderområderne, og skabe deres liv og hverdag der, også selv om de så har en lang transporttid til deres arbejdsplads.
Karsten Nonbo (V), 2005-03-11:
Det kan nu være meget svært at definere overgangen mellem krigstid og fredstid og at sondre mellem disse begreber, og derfor har man valgt også at bruge udtrykket en væbnet konflikt, og man har valgt, at selvfølgelig skal den militære straffelov gælde for militæret, når militæret er her.
Finn Sørensen (EL), 2018-03-20:
Hvis det var meget vigtigt for Dansk Folkeparti at få det med i nogle bemærkninger – for det giver jo så mulighed for en videre platform i forhandlingerne – hvorfor har man så ikke gjort sig den umage at stille et ændringsforslag, der præciserede Dansk Folkepartis grundlag i forhold til det?
Karsten Lauritzen (V), 2009-05-05:
Hr. Morten Østergaard stiller jo mange spørgsmål, og jeg kan ikke nå at svare på dem alle sammen inden for taletiden, så jeg synes, vi skal se nærmere på det under udvalgsbehandlingen, og så finder vi en model, som er fuldt ud retssikkerhedsmæssigt forsvarlig for alle - også for de folk, som befinder sig i Danmark på tålt ophold, og som vi i Venstre i øvrigt ikke har meget sympati for, fordi det er folk, der ofte har begået alvorlig kriminalitet.
Jørgen Arbo-Bæhr (EL), 2005-06-03:
Med hensyn til forslagene, som foreligger, og som vi behandler nu, kan man se, at efterlønsforringelserne i 1998 medførte de her nye regler vedrørende muligheden for at arbejde ved siden af efterlønnen, hvor man, i stedet for at man kunne arbejde op til 200 timer uden modregning, nu har en modregning time for time fra time et i efterlønnen.
Leif Mikkelsen (LA), 2013-04-23:
Liberal Alliance mener, at det vil være fint, hvis justitsministeren fastsætter regler om, at fingeraftryk for sigtede, men ikke dømte personer, skal slettes efter 10 år, så man ikke fortsat opbevarer fingeraftryk, indtil den registrerede fylder 80 år eller indtil senest 2 år efter den pågældendes død.
Torsten Gejl (ALT), 2021-02-23:
Venstre har i årevis været med til at fastholde en marginalskat på 70 pct. for ægtefæller eller samlevere til f.eks. brandmænd, beredskabsfolk, altså mennesker, der er ude at tage et kæmpe stykke overarbejde i krisesituationer, og det kan også være over en længere periode ved andre typer samfundskriser.
Peter Duetoft (CD), 1998-06-25:
Eller tager vi udgangspunkt i, at mennesker, selv om de har vanskeligheder, rent faktisk også har nogle ressourcer? Jeg kan ikke lade være med at vende tilbage til de sindslidende igen og sige, at fordi man er sindssyg 4 måneder om året, kan man altså godt nogle ting i de øvrige 8 måneder.
Lars Barfoed (KF), 2003-03-27:
Jeg mener ikke, der er foretaget nogen undersøgelser, som viser, hvordan det her virker, og der er nødvendigvis behov for at se på effekterne på længere sigt i kombination med de mange andre tiltag, vi foretager for at forbedre integrationen. Man skal jo også huske, at talmaterialet formentligt er ret lille.
Søren Espersen (DF), 2016-01-28:
Så det var for at beskrive selve den der sådan lidt surrealistiske proces, hvor al-Assad i løbet af få måneder gik fra at være selve nøglen til fred i Mellemøsten – jeg kan huske, som jeg sagde, at tidligere udenrigsminister Per Stig Møller ofte var i Damaskus og syntes, det var alletiders – til at være illegal.
Flemming Damgaard Larsen (V), 2003-11-28:
Vi har altså foretaget det valg, at vi synes, at i hvert fald 2005 skal fastholdes meget markant som et H.C. Andersen-år, og der foregår jo en lang række andre initiativer på designområdet, som i virkeligheden gør, at design er meget i fokus hvert år.
Tina Nedergaard (V), 2010-04-21:
Arbejdet med 50- og 95-procents-målsætningerne om, at 95 pct. unge skal have en ungdomsuddannelse og 50 pct. unge skal have en videregående uddannelse, har domineret den indledende dialog mellem Undervisningsministeriet og de regionale vækstfora.
Morten Messerschmidt (DF), 2005-05-03:
Jeg har meget svært ved at forstå, hvordan Europarådets Parlamentariske Forsamling har noget som helst at gøre med, om man skal gå ind for, eller man ikke skal gå ind for medlidenhedsdrab, og hvilke konditioner der i øvrigt skal være knyttet til det.
Line Barfod (EL), 2004-02-26:
Enhedslisten har også på nordisk plan været med til at fremsætte forslag til yderligere begrænsninger af våbeneksporten i kraft af offentlig kontrol, parlamentarisk kontrol med, hvad der bliver givet af våbeneksporttilladelser, og det vil vi fortsætte med at arbejde for, også i Folketinget.
Ida Auken (SF), 2010-12-16:
Det er jo ikke en centralisering at lave et center og sige til kommunerne, som vi gør i al anden planlægning, at vi har en planlov, hvor vi laver nogle strategiske prioriteringer, og at vi inden for den planlov og kommuneplanstrategierne vil prøve at fokusere på en ny måde, fordi verden bevæger sig.
Martin Lidegaard (RV), 2005-06-15:
Det betyder de facto, at selv om der står pænt i »Skattestoppets ABC«, at man sagtens kan indføre grønne afgifter, så kan man det ikke, medmindre statsministeren nu vil bekræfte over for mig, at det vil man aktivt gå ind og kigge på i forhold til f.eks. grønne afgifter inden for trafikområdet.
Ebbe Kalnæs (CD), 2000-01-20:
Derfor synes jeg, det ville være herligt, hvis ministeren ville acceptere, at vi bør diskutere hele Bichel-rapporten endnu en gang. Vi har alle sammen sagt, at den er et udmærket stykke papir, men jeg synes faktisk, vi skal have en debat og ikke foregribe tingene på denne facon.
Søren Kolstrup (EL), 2000-01-14:
Når det så er sagt, kunne vi måske nok ønske os, at målsætningen havde været klarere formuleret i denne redegørelse - dels med hensyn til forureningsspørgsmålet og dels med hensyn til trængselsproblemet, men også og ikke mindst af hensyn til de konservative kredse i denne sag, ikke mindst af hensyn til dem, der kører i den samme rille - og at man også havde opridset det lidt mere principielle, ideologiske i sagen.
Hans Christian Schmidt (V), 2003-05-12:
Med hensyn til den diskussion, som nogle har rejst, nemlig om, hvorvidt man får erstatning eller ej, vil jeg bare sige, at det vil være en helt ny historisk begivenhed, hvis vi pludselig går ind nu og siger, at det er rigtigt, at de første 10 m omkring en boring giver vi erstatning for - sådan er det jo i dag - men de næste har vi ikke tænkt os at betale for.
Eigil Andersen (SF), 2010-02-04:
Men så vil jeg bare spørge ordføreren: Når der er et kontrolproblem her, betyder det, at man laver en lempelig ordning for selvstændige erhvervsdrivende, at man heller ikke over for kontanthjælpsmodtagere og dagpengemodtagere – som er lønmodtagere – som man i dag straffer meget hårdt, bare de begår den mindste fejl, vil være så hård fremover?
Sophie Løhde (V), 2023-04-19:
Det er jo aktivitetstilbud, der kan spænde over alt fra motionstilbud til kreative værksteder med ler, maling, syning, musik og sang, og man benytter sanserum som led i beroligende tiltag i forhold til bl.a. at anvende musikterapi, duftterapi, lysterapi.